Diari Oficial de la Generalitat Valenciana


Sumari del DOGV 3593, del 29-09-1999 (1999/8259)

DECRET 160/1999, de 17 de setembre, del Govern Valencià, pel qual s'aprova la constitució del Consell Valencià de Col·legis de Veterinaris i es disposa la seua inscripció en el Registre de Col·legis Professionals i de Consells Valencians de Col·legis Professionals.
-------------------------------------------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1999/09/17/160/dof/vci/html**

### Dades del document

Número de DOGV
:   3593

Data del DOGV
:   29-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8259


Data del document
:   17-09-1999

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * reglament intern
    * veterinari
    * col·legi professional
    * legislació

DECRET 160/1999, de 17 de setembre, del Govern Valencià, pel qual s'aprova la constitució del Consell Valencià de Col·legis de Veterinaris i es disposa la seua inscripció en el Registre de Col·legis Professionals i de Consells Valencians de Col·legis Professionals. [1999/A8259]
  
L'Estatut d'Autonomia de la Comunitat Valenciana, en el seu article 31, apartat 22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjudici d'allò que disposen els articles 36 i 139 de la Constitució.
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, disposa en el seu article 14.1 que quan al territori de la Comunitat Valenciana es constituïsquen, o existisquen, dos o més col·legis professionals de la mateixa professió, aquests es constituiran en Consell Valencià de Col·legis Professionals, en què s'hauran d'integrar tots els col·legis professionals del citat àmbit territorial de la mateixa professió.
  
Així mateix, en el citat article 14.2, s'estableix que el Govern Valencià, mitjançant decret, aprovarà la constitució dels consells valencians de col·legis professionals, amb àmbit d'actuació a la Comunitat Valenciana.
  
Els col·legis oficials de veterinaris de les províncies d'Alacant, Castelló i València han adoptat acord de constitució del Consell Valencià de Col·legis de Veterinaris, sol·licitant la seua inscripció en el Registre de Col·legis Professionals i Consells Valencians de Col·legis Professionals.
  
En virtut d'això, a proposta del conseller de Justícia i Administracions Públiques i prèvia deliberació del Govern Valencià, en la reunió del dia 17 de setembre de 1999,
  
DECRETE
  
Article 1
  
S'aprova la constitució del Consell Valencià de Col·legis de Veterinaris, com a corporació de dret públic, amb personalitat jurídica pròpia i plena capacitat d'obrar per a l'èxit dels seus fins, i es disposa la seua inscripció en el Registre de Col·legis Professionals i Consells Valencians de Col·legis Professionals.
  
Article 2
  
L'àmbit territorial del consell, la constitució del qual s'aprova, és el de la Comunitat Valenciana, en que s'integren els col·legis oficials de veterinaris de les províncies d'Alacant, Castelló i València.
  
DISPOSICIÓ TRANSITÒRIA
  
En el termini de sis mesos, a partir de l'entrada en vigor del present decret, el Consell Valencià de Col·legis de Veterinaris haurà de presentar, davant la Conselleria de Justícia i Administracions Públiques o l'òrgan competent en matèria de consells de col·legis professionals, la composició dels seus òrgans de govern i els seus estatuts adaptats a la Llei 6/1997, de 4 de desembre, per tal de verificar la seua legalitat i, en conseqüència, la inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 17 de setembre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,


Còpia Permalink ELI